
Αθήνα, 23 Σεπτεμβρίου 2022
ΕΡΩΤΗΣΗ
Προς τους κ.κ. Υπουργούς Οικονομικών 

και Αγροτικής Ανάπτυξης & Τροφίμων 
Θέμα: «Σημαντικές καθυστερήσεις στην έκδοση της προβλεπόμενης κοινής Υπουργικής απόφασης για την επιχορήγηση φυσικών προσώπων που δεν είναι κατά κύριο επάγγελμα αγρότες που επλήγησαν από θεομηνίες.»
Τα τελευταία χρόνια, πολλές περιοχές έχουν πληγεί από θεομηνίες στη χώρα μας. Ενδεικτικά, αναφέρονται οι Περιφερειακές Ενότητες: Ηρακλείου, Εύβοιας, Έβρου, Μεσσηνίας, Φθιώτιδας. Οι σεισμοί, οι πυρκαγιές και οι πλημμύρες προκάλεσαν σημαντικές ζημιές, μεταξύ άλλων, και σε πολλές αγροτικές εκμεταλλεύσεις. Σημειώνεται ότι τις εν λόγω αγροτικές εκμεταλλεύσεις κατέχουν, πέραν των αγροτών, και φυσικά πρόσωπα τα οποία δεν είναι κατά κύριο επάγγελμα αγρότες. Στο πλαίσιο της δίκαιης, και κατ’ αναλογία ικανοποίησης των αναγκών των ως άνω δύο πληττόμενων κατηγοριών, το κυβερνητικό επιτελείο οφείλει να επιχορηγήσει και τους μη κατά κύριο επάγγελμα αγρότες για τις ζημιές που έχουν υποστεί. Ωστόσο, παρουσιάζονται σημαντικές καθυστερήσεις επιβαρύνοντας περαιτέρω τους πληγέντες.
Πιο συγκεκριμένα, με το άρθρο 12 του ν.4979/2021 εισήχθη ειδική ρύθμιση με την οποία επεκτάθηκε το πεδίο εφαρμογής της κρατικής αρωγής για θεομηνίες. Έτσι, προβλέφθηκε ότι υπό εξαιρετικές περιστάσεις όπου παρατηρούνται σημαντικές και εκτεταμένες ζημιές σε αριθμό πληγεισών επιχειρήσεων ή σε καταστροφές μεγάλης έκτασης, δύναται να επιχορηγηθούν και τα φυσικά πρόσωπα που δεν είναι κατά κύριο επάγγελμα αγρότες, αλλά, κατέχουν αγροτικές εκμεταλλεύσεις. Βασική προϋπόθεση για την επιχορήγηση αυτή, η οποία δε ξεπερνά το πενήντα τοις εκατό (50%) της επιχορήγησης που χορηγείται σε επιχειρήσεις και σε μη κερδοσκοπικού χαρακτήρα φορείς σύμφωνα με την παρ.5 του άρθρου 7 του ιδίου νόμου, είναι η έκδοση κοινής απόφασης των Υπουργών Οικονομικών και Αγροτικής Ανάπτυξης και Τροφίμων. Εντούτοις, μέχρι και σήμερα, δεν έχει εκδοθεί η προβλεπόμενη κοινή υπουργική απόφαση, με αποτέλεσμα τα φυσικά πρόσωπα που κατέχουν αγροτικές εκμεταλλεύσεις και δεν είναι κατά κύριο επάγγελμα αγρότες, να μην έχουν επιχορηγηθεί για τις ζημιές που έχουν υποστεί.
Επιπλέον, η  δυνατότητα χορήγησης προκαταβολής όπως αυτή εισάγεται ως άρθρο 135 του νομοσχεδίου του Υπουργείου Οικονομικών, δεν επηρεάζει τις επιχορηγήσεις της πρώτης παραγράφου του άρθρου 12 και ως εκ τούτου, εξακολουθεί να ισχύει η προϋπόθεση έκδοσης της σχετικής ΚΥΑ που τίθεται στην παρ. 1 του άρθρου 12 του ν.4797/2021.
Με δεδομένα τα ανωτέρω, και σε συνδυασμό με τις πρόσθετες οικονομικές δυσκολίες που καλούνται να αντιμετωπίσουν οι πληγέντες μεταξύ των οποίων και όσοι υπέστησαν τις τραγικές συνέπειες του σεισμού της 27ης Σεπτεμβρίου 2021  με επίκεντρο κοντά στο Αρκαλοχώρι, του δήμου Μινώα Πεδιάδος, ερωτώνται οι αρμόδιοι κ.κ. Υπουργοί:

1. Σκοπεύετε και εάν ναι πότε να εκδώσετε την προβλεπόμενη στο άρθρο 12 του ν.4797/2021 κοινή Υπουργική απόφαση ώστε να καταστεί δυνατή η επιχορήγηση φυσικών προσώπων που δεν είναι κατά κύριο επάγγελμα αγρότες και έχουν πληγεί από θεομηνίες;

Οι Ερωτώντες Βουλευτές
Μαμουλάκης Χάρης
Αραχωβίτης Σταύρος 
Αλεξιάδης Τρύφων

Αναγνωστοπούλου Σία

Αυγέρη Δώρα

Αυλωνίτης Αλέξανδρος

Βαρδάκης Σωκράτης

Βαρεμένος Γιώργος

Βέττα Καλλιόπη

Γκαρά Νατάσα 

Γκιόλας Γιάννης

Ηγουμενίδης Νίκος 

Θραψανιώτης Εμμανουήλ

Θραψανιώτης Μανόλης

Καλαματιανός Διονύσης

Κασιμάτη Νίνα

Καφαντάρη Χαρά

Κόκκαλης Βασίλης 

Μάλαμα Κυριακή

Μάρκου Κώστας

Μιχαηλίδης Ανδρέας

Μπάρκας Κωνσταντίνος

Μπουρνούς Ιωάννης

Μωραΐτης Θάνος

Παπαδόπουλος Αθανάσιος 

Παπαηλιού Γεώργιος

Πέρκα Θεοπίστη

Πούλου Παναγιού

Ραγκούσης Γιάννης

Σαρακιώτης Ιωάννης

Σκούφα Μπέττυ

Συρμαλένιος Νίκος

Τελιγιορίδου Ολυμπία

Τόλκας Άγγελος

Τριανταφυλλίδης Αλέξανδρος

Φάμελλος Σωκράτης

Φωτίου Θεανώ

Χαρίτου Δημήτρης

Χατζηγιαννάκης Μίλτος

Χρηστίδου Ραλλία

